SMEBank เผยผลงาน 8 เดือน NPLs ลดลงต่อเนื่อง-กำไรโต
SMEBank เผยผลงาน 8 เดือน NPLs ลดลงต่อเนื่อง-กำไรโต
10 ก.ย. 2558

นางสาลินี วังตาล ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (SMEBank) เปิดเผยว่า สำหรับผลการดำเนินงานช่วง 8 เดือน (ม.ค.-ส.ค.) ปี 58 ว่า ธนาคารสามารถลด NPLs ได้จำนวน 4,950 ล้านบาท โดย ณ สิ้น ส.ค.58  NPLs คงเหลือ 27,010 ล้านบาท (คิดเป็น 31.43% ของสินเชื่อรวม) ลดลงจากเดือนก่อนหน้าเล็กน้อย 141 ล้านบาท 
ในส่วนกำไรสุทธิ ช่วง 8 เดือน (ม.ค.-ส.ค.) เท่ากับ 837 ล้านบาท ซึ่งมีผลกำไรต่อเนื่องจนถึงปัจจุบัน โดยในช่วงเดือน ส.ค.58 มีกำไรสุทธิ 131 ล้านบาท เป็นผลมาจากดอกเบี้ยรับที่เพิ่มจากการขยายสินเชื่อใหม่ ธนาคารสามารถควบคุมค่าใช้จ่ายให้อยู่ในระดับที่ไม่สูง  และที่สำคัญ คือ ในเดือน ส.ค.ธนาคารได้รับชำระเงินคืนจากลูกหนี้ NPLs ทั้งที่เป็นเงินต้นและดอกเบี้ยค้างรับ และ ณ 31 ส.ค.2558 ธนาคารปล่อยสินเชื่อใหม่ 20,198 ล้านบาท  ทั้งหมดเป็นลูกหนี้สินเชื่อไม่เกิน 15 ล้านบาท จำนวน 8,808 ราย มียอดสินเชื่อคงค้าง 85,944 ล้านบาท อัตราส่วนเงินกองทุนต่อสินทรัพย์เสี่ยง (BIS Ratio) เท่ากับ 10.02%
ด้านสินเชื่อ Policy Loan ดอกเบี้ยต่ำ 4% ณ วันที่ 8 ก.ย.58 มีผู้ประกอบการ SMEs ติดต่อขอสินเชื่อวงเงิน 11,659 ล้านบาท 2,494 ราย โดยในจำนวนดังกล่าวเป็นผู้ประกอบการ SMEs ที่ได้รับผลกระทบจากสภาพเศรษฐกิจชะลอตัว 73.79% (วงเงิน 8,604 ล้านบาท 1,985 ราย) ทั้งนี้ ธนาคารสามารถอนุมัติได้แล้ว 1,094  ล้านบาท 343 ราย
สำหรับโครงการร่วมลงทุน นางสาลินี กล่าวว่า ขณะนี้มีความคืบหน้าไปมากแล้ว  มีบริษัท ไทยเอซแคปปิตอล จำกัด ซึ่งเป็น Trust Manager (พี่เลี้ยง)ได้ตัดสินใจเข้าร่วมลงทุนด้วย กอปรกับธนาคารได้คัดเลือกเอกชนเข้ามาเป็นพี่เลี้ยงอีกหลายราย ทำให้สามารถสรรหา SMEs ที่ธนาคารจะร่วมลงทุนได้เร็วขึ้น ในส่วนกิจการ SMEs ที่ได้ลงนาม MOU ไปแล้ว 4 ราย นั้น  มีอยู่ 2 รายสามารถจัดทำแผนขยายธุรกิจเสร็จสิ้น  และผ่านการพิจารณาของคณะกรรมการร่วมลงทุนของธนาคารแล้ว คือ  ธุรกิจไอที 1 ราย (บริษัท วันบิต แมทเทอร์ จำกัด)  และ ธุรกิจอาหารอีก 1 ราย (บริษัท ไทยริชฟูดส์ กรุ๊ป จำกัด  ซึ่งธนาคารจะดำเนินการจ่ายเงินค่าร่วมลงทุนให้แก่ SMEs ทั้ง 2 รายดังกล่าว ภายในระยะเวลาอันสั้นนี้
นอกจากนี้ ทางธนาคารได้มีการปรับโครงสร้างองค์กรใหม่ ตามที่คณะกรรมการธนาคารได้อนุมัติให้มีการปรับโครงสร้างตามข้อเสนอของที่ปรึกษาสถาบันบัณฑิตบริหารธุรกิจศศินทร์ แห่งจุฬาลงกรณ์มหาวิทยาลัย เพื่อรองรับการทำพันธกิจหลักในเรื่องการปล่อยสินเชื่อ การร่วมลงทุน และการพัฒนาผู้ประกอบการ โดยได้ขยายส่วนงานซึ่งมีหน้าที่เกี่ยวข้องกับพันธกิจทั้ง 3 ประการ เพิ่มขึ้น เช่น เพิ่มจำนวน เขต ภาค ไปต่างจังหวัด  เพื่อช่วยให้การปล่อยสินเชื่อทำได้เร็วขึ้น  และจัดตั้งศูนย์อำนวยสินเชื่อในเขตเศรษฐกิจพิเศษทั้ง 5 เขต นอกจากนั้น ธนาคารยังเพิ่มหน่วยงานด้านร่วมลงทุนและพัฒนาผู้ประกอบการอีกด้วย
ประการสำคัญคือ ธนาคารไม่ได้ละเลยในเรื่องการบริหารความเสี่ยง โดยได้เพิ่มหน่วยงานติดตามดูแลคุณภาพลูกหนี้ที่ค้ำประกันโดยบสย. เพราะธนาคารได้ส่งลูกหนี้ไปค้ำประกันกับบสย.เพิ่มขึ้นเป็นลำดับ อย่างไรก็ดี  ธนาคารไม่ได้เพิ่มอัตรากำลังขึ้นจากที่มีอยู่ ณ สิ้นปี 57 แต่ใช้วิธีโยกย้ายพนักงานด้านสนับสนุน (Back Office) ไปปฎิบัติงานด้านภารกิจหลักในต่างจังหวัด
 
 